REPUBLIKA HRVATSKA

 KRAPINSKO ZAGORSKA ŽUPANIJA

 OPĆINA VELIKO TRGOVIŠĆE

 **OPĆINSKO VIJEĆE OBJAVA 21/12**

KLASA: 021-01/12-01/08

UR.BROJ: 2197/05-12-05-1

Veliko Trgovišće, 22.10.2012.g.

 Na temelju članka 14. Zakona o zaštiti od požara (''Narodne novine'', br. 92/10),  članka 3., 4. i 11.  Zakona o komunalnom gospodarstvu (''Narodne novine'' br. 36/95, 70/97, 128/99, 57/00, 129/00, 59/01, 26/03 – pročišćeni tekst, 82/04, 110/04-Uredba, 178/04, 38/09, 79/09, 153/09. i 49/11.) i članka 35. Statuta općine Veliko Trgovišće („Službeni glasnik KZŽ“ broj: 23/09.) Općinsko vijeće općine Veliko Trgovišće na 16. sjednici održanoj dana 18. listopada 2012. godine donijelo je

**ODLUKU**

**o obavljanju dimnjačarskih poslova**

**I OPĆE ODREDBE**

**Članak 1.**

 Ovom Odlukom uređuje se organizacija, način obavljanja dimnjačarskih poslova, rokovi čišćenja i kontrole dimovodnih objekata i uređaja za loženje, te nadzor nad obavljanjem dimnjačarskih  poslova  na području općine Veliko Trgovišće.

**Članak 2.**

 Pod obavljanjem dimnjačarskih poslova razumijeva se:

 - provjera ispravnosti i funkcioniranja dimnjaka i uređaja za loženje,

 - obavljanje redovnih i izvanrednih pregleda dimnjaka i uređaja za loženje,

 - čišćenje dimnjaka i uređaja za loženje,

 - spaljivanje i vađenje čađe iz dimnjaka i uređaja za loženje,

 - poduzimanje mjera za sprječavanje opasnosti od požara, eksplozija, trovanja, te zagađivanja zraka, kako ne bi nastupile štetne posljedice zbog neispravnosti dimnjaka i uređaja za loženje.

 Dimovodnim objektima, u smislu ove Odluke, smatraju se dimnjaci i uređaji za loženje.

 Dimnjakom se smatra usponski dimovodni kanal, sabirnica čađe, priključna cijev

uređaja za loženje i drugi dijelovi dimnjaka.

 Uređajima za loženje smatraju se uređaji za loženje na kruta, tekuća i plinska goriva.

 Pored poslova iz stavka 1. ovog članka obavit će se i drugi poslovi u okviru dimnjačarske djelatnosti, a u svrhu poduzimanja mjera za sprečavanje opasnosti od požara, eksplozija, trovanja te zagađivanja zraka kako štetne posljedice ne bi nastupile uslijed neispravnosti dimovodnih objekata.

**II UVJETI I NAČIN OBAVLJANJA DIMNJAČARSKIH POSLOVA**

**Članak 3.**

 Dimnjačarske poslove može obavljati pravna osoba i fizička osoba - obrtnik koja je registrirana za obavljanje te djelatnosti i ima zaposlene osobe koje su stručno osposobljene za obavljanje dimnjačarskih poslova.

**Članak 4.**

 Dimnjačarske poslove obavljaju pravne i fizičke osobe – obrtnici (u daljnjem tekstu: koncesionar), na temelju ugovora o koncesiji.

 Koncesionar ne može koncesiju prenijeti na drugu osobu.

**Članak 5.**

 Obavijest o namjeri davanja koncesije, kojom započinje postupak davanja koncesije, objavljuje Općinski načelnik u "Narodnim novinama", a nakon toga, neizmijenjenog sadržaja, može se objaviti i u ostalim sredstvima javnog priopćavanja te na web stranici Općine, s navedenim datumom objave u »Narodnim novinama«.

 Obavijest o namjeri davanja koncesije mora sadržavati sljedeće podatke:

 1. Naziv, adresu, telefonski broj, broj faksa i adresu elektroničke pošte Općine Veliko Trgovišće;

 2. -predmet koncesije

 - prirodu i opseg djelatnosti koncesije,

 - mjesto obavljanja djelatnosti koncesije,

 - rok trajanja koncesije;

 3. - rok za predaju ponuda

 - adresu na koju se moraju poslati ponude,

 - jezik/jezike i pismo/pisma na kojima ponude moraju biti napisane;

 4. Osobne, stručne, tehničke i financijske uvjete koje moraju zadovoljiti ponuditelji te isprave kojima se dokazuje njihovo ispunjenje;

 5.  Kriterije koji će se primijeniti za odabir najpovoljnijeg ponuditelja;

 6. Datum otpreme obavijesti;

 7. Naziv i adresu tijela nadležnog za rješavanje žalbe te podatke o rokovima za podnošenje žalbe;

 8. Oznaku vrste postupka na temelju kojeg se provodi davanje koncesije.

 Nakon provedenog postupka davanja koncesije, Općinsko vijeće općine Veliko Trgovišće (u daljnjem tekstu Općinsko vijeće) donosi odluku o odabiru najpovoljnijeg ponuditelja.

**Članak 6.**

 Odluka o odabiru najpovoljnijeg ponuditelja je upravni akt kojeg donosi Općinsko vijeće na prijedlog stručnog povjerenstva za koncesiju kojega imenuje Općinski načelnik, a nakon ocjene pristiglih ponuda za davanje koncesije i u skladu s dokumentacijom za nadmetanje i kriterijima za odabir najpovoljnije ponude.

 Kriteriji na kojima davatelj koncesije temelji odabir najpovoljnije ponude:

 1. u slučaju ekonomski najpovoljnije ponude:

 - kvaliteta usluge (poslovni ugled ponuditelja, jamstva),

 - sposobnost za ostvarivanje poslova (raspoloživa oprema i stručno osoblje) radi kvalitetnog ostvarivanja koncesije;

 2. najviša ponuđena naknada za koncesiju.

 Ovisno o ciljevima koji se žele postići, davatelj koncesije odlučuje koje će kriterije primijeniti.

**Članak 7.**

 Odluka o odabiru najpovoljnijeg ponuditelja sadrži naročito:

 1. određenje djelatnosti za koju se daje koncesija,

 2. način, uvjete i rok trajanja koncesije,

 3. ovlaštenja davatelja koncesije,

 4. prava i obveze koncesionara,

 5. visinu naknade za koncesiju,

 6. druga pitanja od značaja za obavljanje ove komunalne djelatnosti.

 Na temelju odluke o odabiru najpovoljnijeg ponuditelja, ugovor o koncesiji sklapa Općinski načelnik.

 Davatelj koncesije ne smije potpisati ugovor o koncesiji prije isteka roka mirovanja, koji se utvrđuje sukladno propisima koji uređuju javnu nabavu.

**Članak 8.**

 Ugovor o koncesiji obvezno sadrži:

 1. djelatnost za koju se koncesija daje,

 2. rok na koji se koncesija daje,

 3. visinu i način plaćanja naknade za koncesiju,

 4. cijenu i  način naplate za pruženu uslugu,

 5. prava i obveze davatelja koncesije,

 6. prava i obveze koncesionara,

 7. jamstava i/ili odgovarajuće instrumente osiguranja koncesionara,

 8. način prestanka koncesije,

 9. ugovorne kazne.

**Članak 9.**

 Koncesija prestaje:

 -     istekom vremena na koje je dana;

 -     prestankom pravne ili smrću fizičke osobe korisnika koncesije;

 -     otkazom ugovora o koncesiji,

 -     sporazumom stranaka.

**Članak 10.**

  Općinsko vijeće može ugovor o koncesiji otkazati i  prije vremena na koje je koncesija dodijeljena u sljedećim slučajevima:

 - ako se dimnjačarski poslovi ne obavljaju na način i u rokovima propisanim ovom Odlukom,

 - ako se za obavljenu uslugu naplaćuje veća cijena od ugovorene,

 - ako se o uočenim nedostacima na dimovodnim objektima i drugim mogućim opasnostima, te o izbijanju požara, odmah ne obavijesti nadležna inspekcija za zaštitu od požara,

 - ako se ne izdaju računi za obavljenu uslugu,

 - ako koncesionar bude kažnjen pravomoćnom odlukom za prekršaj odnosno kazneno djelo u vezi s obavljanjem dimnjačarske službe, i

 - u drugim slučajevima kada se ne poštuju ugovorne obveze ili odredbe ove Odluke.

**Članak 11.**

 Koncesionar može ugovor o koncesiji otkazati i prije isteka roka na koji je ugovor zaključen pod uvjetom da o tome u pisanom obliku, najmanje tri mjeseca unaprijed, obavijesti Općinsko vijeće.

 U slučaju iz prethodnog stavka ovog članka Općinsko vijeće može privremeno do provedbe postupka za davanje koncesije što je propisan ovom  Odlukom, povjeriti  obavljanje dimnjačarske službe na području Općine ovlaštenom dimnjačaru.

**Članak 12.**

 Za dodijeljenu koncesiju plaća se naknada.

 Visinu naknade utvrđuje Općinski načelnik prilikom objave obavijesti o namjeri davanja koncesije.

**Članak 13.**

 Dimnjačarski poslovi  obavljaju  se  na dimnjačarskim područjima.

 Područje općine Veliko Trgovišće čini jedno dimnjačarsko područje.

**Članak 14.**

 Za jedno dimnjačarsko područje može se dodijeliti samo jedna koncesija.

**Članak 15.**

 Koncesionar obavlja dimnjačarske poslove na temelju godišnjeg plana pregleda i čišćenja dimnjaka, kojeg je dužan dostaviti Jedinstvenom upravnom odjelu općine V.Trgovišće najkasnije do 30. studenog za narednu godinu.

**Članak 16.**

 Dimovodni objekti iz članka 2. ove Odluke podliježu obaveznom čišćenju i kontroli.

 Obaveznom čišćenju ne podliježu dimovodni objekti u domaćinstvima koji se ne koriste, pod uvjetom da su ih njihovi korisnici odjavili koncesionaru.

 Na zahtjev korisnika dimovodnih objekata koji ne podliježu obveznom čišćenju i kontroli koncesionar je dužan očistiti i te objekte.

**Članak 17.**

 Vlasnici odnosno korisnici stambenih zgrada i prostorija, te korisnici drugih građevina i uređaja dužni su omogućiti redovito čišćenje i kontrolu dimovodnih objekata koji podliježu obveznom čišćenju i kontroli.

**Članak 18.**

 Korisnici dimnjačarskih usluga dužni su koncesionaru:

 - omogućiti pregled i čišćenje dimovodnih objekata i uređaja za loženje,

 - dati podatak o broju i vrsti uređaja za loženje i dimovodnih objekata, te sezoni loženja,

 - omogućiti pristup svakom uređaju za loženje i dimovodnom objektu koji se koristi.

**Članak 19.**

 Koncesionar je dužan uslugu čišćenja obaviti na način kojim se korisniku ne nanosi šteta.

 Pri obavljanju dimnjačarskih poslova koncesionar je dužan voditi brigu o čistoći prostora korisnika usluga te nakon obavljenog čišćenja dužan je čađu koja pada u ložište, sabiralište ili oko dimovodnih objekata očistiti i neškodljivo ukloniti na propisan način.

**Članak 20.**

 Koncesionar dimnjačarske poslove iz ove Odluke u pravilu obavlja radnim danom u

okviru njegovog radnog vremena.

 U industrijskim objektima i poslovnim zgradama vrijeme obavljanja dimnjačarskih

poslova može se dogovoriti i drugačije s obzirom na prirodu posla i djelatnost koja se obavlja u tim objektima.

 Koncesionar je obvezan obavijestiti korisnike dimnjačarskih usluga o obavljanju

dimnjačarskih poslova u njihovim objektima najkasnije tri dana prije njihova obavljanja putem pisanih obavijesti ili na drugi primjeren način.

 Koncesionar obavijest iz stavka 3. ovog članka postavlja na vidno mjesto u stambenoj

ili poslovnoj zgradi.

**Članak 21.**

 Prilikom izgradnje novog ili rekonstrukcije postojećeg dimovodnog objekta, ili zbog promjene uređaja za loženje ili promjene goriva, vlasnik ili korisnik dimovodnog objekta dužan je prije puštanja dimovodnog objekta u funkciju izvršiti sva potrebna ispitivanja i kontrole te ishoditi dokumentaciju kojom se dokazuje ispravnost i kvaliteta izvedenih radova i ugrađenih materijala.

**Članak 22.**

 Ako Koncesionar utvrdi da na dimovodnom objektu i/ili uređaju za loženje postoje nedostaci, pismeno će o tome obavijestiti korisnika usluge ili upravitelja zgrade i pozvati ih da uklone utvrđene nedostatke.

 Ako koncesionar utvrdi postojanje neposredne opasnosti za živote ljudi i imovine koja može nastati daljnjom upotrebom dimovodnog objekta i/ili uređaja za loženje, obavijestit će bez odgode o tome nadležno inspekcijsko tijelo.

 O nedostacima utvrđenim na dimovodnim objektima i uređajima za loženje na plinovito gorivo koncesionar bez odgode obavještava i nadležnog distributera plina, radi poduzimanja mjera iz njegove nadležnosti utvrđenih posebnim propisima.

**Članak 23.**

 Koncesionar za područje na kojem obavlja dimnjačarske poslove ustrojava i vodi evidenciju o pregledu i čišćenju dimovodnih objekata, te o izvođenju radova kojima se dimovodni objekat zadržava ili vraća u stanje određeno projektom građevine.

 Evidencija iz stavka 1. ovoga članka vodi se, prema namjeni objekta za svako naselje na području Općine , a sadrži:

 - oznaku objekta – naselje - ulicu i kućni broj,

 - ime i prezime korisnika usluge odnosno naziv upravitelja zgrade,

 - oznaku dimovodnog objekta koji se pregledava i čisti s obzirom na vrstu energenta koji koristi priključeni uređaj za loženje,

 - broj dimnjaka i njihov status u smislu korištenja,

 - datum obavljanja dimnjačarskih poslova i nalaz,

 - vrstu i datum izvođenja radova na dimovodnom objektu,

 - potpis dimnjačara,

 - potpis korisnika usluge kao potvrdu obavljenih dimnjačarskih poslova.

**III ROKOVI  ČIŠĆENJA I KONTROLE DIMOVODNIH OBJEKATA**

**Članak 24.**

 U svrhu održavanja dimnjaka i uređaja za loženje koncesionar obvezno provodi redovite i izvanredne preglede i čišćenja.

**Članak 25.**

 Dimovodni objekti obvezno se kontroliraju i čiste najmanje dva puta godišnje, u pravilu prije početka i u tijeku ogrjevne sezone.

 Izuzetno od odredbe iz stavka 1. ovog članka, dimovodni objekti i uređaji za loženje na kruta, tekuća i kombinirana goriva na koje su priključeni uređaji snage veće od 50kW i ložišta uređaja snage veće od 50 kW obavezno je čišćenje i kontrola jednom u dva mjeseca, u razdoblju korištenja uređaja za loženje.

 Redoviti pregledi u  svrhu održavanja dimnjaka provode se na način određen projektom građevine, tehničkim propisima, specifikacijama uređaja za loženje i vrsti goriva i uključuje najmanje:

 - vizualni pregled, u kojeg je uključeno utvrđivanje  položaja  i   veličine  pukotina  te drugih oštećenja bitnih za očuvanje tehničkih svojstava dimnjaka,

 - tlačnu probu u slučaju sumnje,

 - usklađenost uređaja za loženje i dimnjaka.

 Na način utvrđen u stavku 2.  ovoga članka obavlja se i pregled dimnjaka prije prve upotrebe uređaja za loženje, odnosno prije ponovne uporabe ako dimnjak nije bio u uporabi dulje od godinu dana.

**Članak 26.**

 Izvanredni  pregled  dimnjaka  provodi se prije svake promjene uređaja za loženje ili promjene goriva, nakon svakog izvanrednog događaja koji može utjecati na tehnička svojstva dimnjaka ili izaziva sumnju u uporabljivost dimnjaka, te po inspekcijskom nadzoru.

**Članak 27.**

 Pregled i čišćenje dimovodnih objekata i uređaja za loženje može se na zahtjev korisnika usluga ili ako to zahtijevaju sigurnosni razlozi, posebno dokumentirani od strane koncesionara ili druge ovlaštene osobe, obavljati češće i izvan rokova utvrđenih ovom Odlukom.

**IV NAPLATA PRUŽENIH USLUGA**

**Članak 28.**

 Cijenu za obavljenu dimnjačarsku uslugu plaća korisnik dimovodnog objekta, odnosno vlasnik zgrade ili stana (upravitelj zgrade).

 Za dimnjačarske usluge obavljene na izričiti zahtjev korisnika usluge, a izvan obveza i rokova utvrđenih ovom odlukom naknadu plaća tražitelj usluge prema cjeniku iz odobrene koncesije.

 Cijena dimnjačarskih usluga određenih ovom odlukom utvrđuju se ugovorom o koncesiji i ne mogu se mijenjati bez suglasnosti Općinskog načelnika.

**Članak 29.**

 Koncesionar je dužan nakon izvršenog čišćenja dimovodnog objekta, a na temelju stvarno izvršenih količina čišćenja ovjerenih od korisnika usluge, izdati račun za izvršenu uslugu s potvrdom o izvršenoj usluzi održavanja dimovodnih objekata.

**V NADZOR NAD OBAVLJANJEM DIMNJAČARSKE SLUŽBE**

**Članak 30.**

 Praćenje provođenja odredbi ove Odluke obavlja komunalni redar Jedinstvenog upravnog odjela općine V.Trgovišće.

 Inspekcijski nadzor u provedbi ove Odluke obavljaju ovlaštena tijela određena posebnim propisima.

**VI KAZNENE ODREDBE**

**Članak 31.**

 Novčanom kaznom u iznosu od 5.000,00 kuna kaznit će se pravna osoba, odnosno novčanom kaznom od 2.000,00 kuna kaznit će se fizička osoba obrtnik:

 - ako na području općine V.Trgovišće obavlja dimnjačarske poslove bez zaključenog ugovora o koncesiji (članak 4. stavak 1. Odluke).

**Članak 32.**

 Novčanom kaznom u iznosu od 5.000,00 kuna kaznit će se koncesionar – pravna osoba, odnosno novčanom kaznom u iznosu od 2.000,00 kuna koncesionar - fizička osoba obrtnik ako:

 - ne dostavi u utvrđenom roku godišnji plan pregleda i čišćenja dimnjaka nadležnom tijelu (članak 15. Odluke),

 - ne obavijesti korisnike dimnjačarskih usluga na propisani način (članak 20. Odluke),

 - ne očisti i ukloni otpadni materijal i čađu nastalu čišćenjem dimovodnih objekata (članak 19. Odluke),

 - ne postupi po odredbama članka 22. Odluke,

 - ne vodi evidenciju iz članka 23. Odluke,

 - ne izda račun i potvrdu o izvršenoj usluzi prema članku 29. Odluke,

 - ne postupa po odredbama članka 25. Odluke.

**Članak 33.**

 Novčanom kaznom u iznosu od 5.000,00 kuna kaznit će se korisnik dimnjačarskih usluga – pravna osoba zbog postupanja suprotno odredbama članka 18. i članka 21. Odluke.

 Za prekršaj iz stavka 1. ovog članka kaznit će se novčanom kaznom u iznosu od 2.000,00 kuna korisnik dimnjačarskih usluga - fizička osoba obrtnik i osoba koja obavlja samostalnu djelatnost, kad je prekršaj izvršila u vezi s obavljanjem svog obrta, odnosno samostalne djelatnosti.

 Za prekršaj iz stavka 1. ovog članka kaznit će se novčanom kaznom u iznosu od

1.000,00 kuna korisnik dimnjačarskih usluga - fizička osoba.

**VII PRIJELAZNE I ZAVRŠNE ODREDBE**

**Članak 34.**

 Koncesija za obavljanje dimnjačarskih poslova dana na temelju Odluke o obavljanju dimnjačarskih poslova ("Službeni glasnik Krapinsko-zagorske županije" broj: 9/97. i 7/04.) vrijedi do isteka važećeg Ugovora o koncesiji.

**Članak 35.**

 Danom stupanja na snagu ove Odluke prestaje važiti Odluka o obavljanju dimnjačarskih poslova ("Službeni glasnik Krapinsko-zagorske županije" broj: 9/97. i 7/04.).

**Članak 36.**

 Ova Odluka stupa na snagu osmoga dana od dana objave u "Službenom glasniku Krapinsko-zagorske županije".

 PREDSJEDNIK

 OPĆINSKOG VIJEĆA

 Rudolf Kontrec